દત્તારામ વડકર લગભગ આખી કારકિર્દી દરમિયાન શંકર જયકિશનના ઓછાયા હેઠળ જ રહ્યા. એમની ૭૦ ફિલ્મોમાં એ સહાયક સંગીત નિર્દેશક હતા! સ્વતંત્ર સંગીતકાર તરીકે ફિલ્મો આપી માત્ર ૧૩, પરંતુ આ ફિલ્મોના ગીતો સાંભળીને પછી શંકર જયકિશનની કેટલીક ધૂનોનું સ્મરણ કરીએ તો લાગ્યા વગર રહે નહીં કે એ ધૂનો ભલે શંકર જયકિશનના નામે રહી, એ રચનાઓ માટેના અસલ ‘કારણ’ આપણા આ દત્તારામ હતા ! (અને વધુ એક આડવાત. આ કટારના સુજ્ઞ વાચકો ને એ જણાવવાની ભાગ્યે જ જરૂર છે કે આ દત્તારામ વાડકર અને બી. આર. ચોપરા સહિત અનેક નામી-અનામી બેનરો હેઠળ કર્ણપ્રિય સંગીત આપી ચૂકેલા એન. દત્તા ઉર્ફે દત્તા નાયક સાવ જ જૂદા !). કરુણતા એ પણ કે આ તેર ફિલ્મોમાં શૈલેન્દ્ર લિખિત ગીતોની સંખ્યા માત્ર આઠ ! ‘જબ સે તુમ્હેં દેખા હૈ’ના પાંચ અને ‘અબ દિલ્હી દૂર નહીં’ ના ત્રણ, બસ પૂરું ! એમના ઘણા યુગલ અને એકલ ગીતોમાં ઢોલક, તબલાંનો એક પ્રચલિત ઢાળ (આમ તો તીનતાલ પણ જરાક જૂદા રીતે) વાગતો જેનું નામ જ દત્તારામ પરથી ‘દત્તુ ઠેકો’ પડી ગયું ! જૂઓ, ‘દત્તુ ઠેકા’વાળા આ ગીતો :